ועדת הכלכלה, כנסת 23, פרוטוקול מספר 135, 2020-12-01 15:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת, 1 בדצמבר 2020, ט"ו בכסלו תשפ"א.

יעקב מרגי: הנושא: הצעת צו משק החשמל (דחיית מועד מתן רישיון לניהול המערכת) (תיקון), התשפ"א-2020.

יעקב מרגי: תגיד לי מה עשית לפני שבאתי לוועדת כלכלה?

יעקב מרגי: הכול נתקע אצלי?

יעקב מרגי: זה מה שאני מרגיש אתכם פה עם משרד האנרגיה.

יעקב מרגי: מאז שבאתי אני עובד רק על משרד האנרגיה.

אודי אדירי: תקשיב, קודם כול אני חייב להגיד תודה.

אודי אדירי: אני רוצה להגיד לפרוטוקול: תודה לך, גם לעידית ולאיתי שעושים את העבודה.

יעקב מרגי: תראה איך הוא מתחמק מהשאלה שלי.

אודי אדירי: לא.

אודי אדירי: מה שהיה פה בוועדת הכלכלה בחודש האחרון, זה שני חוקים שהמשרד מנסה לקדם בין שלוש לארבע-חמש שנים.

אודי אדירי: את הגפ"מ אפילו יותר.

אודי אדירי: חוקים כבדים בגודלם.

יעקב מרגי: הגפ"מ שמונה שנים.

יעקב מרגי: חן אמר לי ששמונה שנים.

אודי אדירי: הגפ"מ אפילו יותר, כן, המקורות אנרגיה יותר משלוש.

אודי אדירי: הגפ"מ שמונה, בגלגול הזה גם יותר מארבע.

אודי אדירי: לא הצלחנו להביא אותם להשלמה.

אודי אדירי: ומבחינתנו זה הישג ענק, שני חוקים מאוד משמעותיים נכנסו לתוקף.

אודי אדירי: המקורות אנרגיה גם בהתייעלות באנרגיה, גם בלעשות את השוק יותר פשוט עם פחות רגולציה, גם הצרכן - - -

יעקב מרגי: אבל האמת צריכה להיאמר, היועצים המשפטיים של הכנסת עשו עבודה מעולה.

אודי אדירי: אמרו לי שעשו עבודה מדהימה.

אודי אדירי: אז תודה, אלו חוקים מורכבים.

אודי אדירי: ולפחות לגבי הגפ"מ, היו תמיד לחצים מאוד גדולים ולא הצליחו להעביר אותם, והיה תמיד פיליבסטר וסיפורים.

יעקב מרגי: לכן אני עוד כועס על הדיון עם גילה.

יעקב מרגי: כי חסר לנו שאנחנו לא עומדים בלחצים ולוחצים אותנו ומאיימים עלינו.

יעקב מרגי: בינתיים אני מרגיש שרק היא לחוצה ומאוימת, אנחנו לא מאוימים.

יעקב מרגי: אף אחד לא דיבר איתי.

אודי אדירי: הגפ"מ זה מדהים, ואני יודע שבגפ"מ יש לא מעט לחצים וזה שבמשק הגפ"מ תהיה רגולציה מודרנית, בטיחות מודרנית, שרות נורמלי לצרכנים, יכולת נורמלית לאכוף – הם שיחקו אותה.

יעקב מרגי: מתי עם חברת חשמל?

אודי אדירי: רגע, אז על מה באנו היום?

אודי אדירי: קודם כל אני רק מצטער שלא הצלחנו לעבור ועדת שרים לחקיקה עם עוד חוקים.

אודי אדירי: יש לנו גם בגז הטבעי, אני מקווה שנצליח בקרוב ונגיע.

אודי אדירי: וגם התיקון של הפוֹטוֹ-ווֹלְטָאִי, של הגגות חשוב מאוד.

אודי אדירי: ההכנסה זה מקורות אנרגיה.

אודי אדירי: לגבי מה שבגללו אנחנו באים היום: לפני שנתיים – קצת יותר – העברנו בממשלה רפורמה בחשמל.

אודי אדירי: ביוני 2018.

אודי אדירי: רפורמה שאפתנית מאוד – לא אדבר עליה עכשיו שעה – ומהפכנית מאוד.

אודי אדירי: בסך הכול בשנתיים הללו הרפורמה התבצעה בקצב מרשים.

אודי אדירי: עברה חקיקה בפרק זמן קצר.

אודי אדירי: שתי תחנות כוח ענקיות של חברת החשמל, אחת גדולה ואחת ענקית - - -

יעקב מרגי: נמכרו.

אודי אדירי: כבר נמכרו.

אודי אדירי: הניבו לחברת החשמל הכנסות - - -

יעקב מרגי: תזכיר לנו איזה תחנות נמכרו?

אודי אדירי: הראשונה אלון תבור, השנייה רמת חובב.

אודי אדירי: אגב רמת חובב, הבעלות עליה עוברת ממש השבוע.

אודי אדירי: היא נמכרה, העברת המפתח תהיה השבוע.

אודי אדירי: שתי התחנות האלה - - -

יעקב מרגי: היא נקראת גם רמת בקע, אם אני לא טועה.

אודי אדירי: זה באזור רמת בקע.

אודי אדירי: התחנה נקראת רמת חובב.

אודי אדירי: כשאתה נוסע בכביש לבאר שבע, מצד שמאל.

אודי אדירי: שתי התחנות האלה ביחד - - - הרפורמה התקדמה, התחנות האלה נמכרו, לא רק שנמכרו בזמן, הן נמכרו במחירים שלא ציפינו, ביחד לדעתי בלמעלה מ-6.5 מיליארד שקל, או כ-7 מיליארד שקל הניבו גם למשק - - - גם הצרכן נהנה מזה.

אודי אדירי: ההתייעלות בחברת החשמל גם היא לפי הקצב, עם פרישת עובדים לפי הקצב.

אודי אדירי: אמורים לצמצם שם את מצבת העובדים בכ-2,000 עובדים, והסיפור מתבצע בהתאם לתוכנית ואפילו קצת יותר.

אודי אדירי: כבר פרשו מאות רבות של עובדים, קרוב ל-1,000.

יעקב מרגי: חלק מהעובדים הועברו כבר לחברת הניהול?

אודי אדירי: לגבי חברת הניהול – את חברת הניהול היינו אמורים להקים אותה בדצמבר 2019, לפני שנה.

אודי אדירי: היו בתחילת הדרך לא מעט עיכובים, מכל מיני סיבות, לא מוצא לנכון לפרט, אם תרצה אפשר לפרט, אבל היו עיכובים.

יעקב מרגי: אובייקטיבים או לא אובייקטיבים?

יעקב מרגי: זה מה שאתה צריך לומר לי.

אודי אדירי: מה זה אובייקטיבים או לא אובייקטיבים?

יעקב מרגי: אנחנו אנשים קשובים.

יעקב מרגי: אם הקשיים אובייקטיביים, הדין לא ייקוב את ההר.

יעקב מרגי: אבל אם זה לא אובייקטיבים – נאבק עליהם.

אודי אדירי: אגיד כך, גם אם זה לא נשמע טוב: כל הגורמים מחוץ לממשלה שהיו צריכים לעשות הכול – עשו הכול.

אודי אדירי: הממשלה יש לה לפעמים את הקצב שלה, ולפעמים יש בחירות וצריך למנות יושבי-ראש.

יעקב מרגי: לפעמים?

אודי אדירי: לעיתים.

אודי אדירי: בסך הכול זה לא בגלל חברת החשמל ולא – לממשלה לפעמים בדברים האלה דווקא לוקחים זמן.

אודי אדירי: הסיפור יצא לדרך, הקמנו את החברה הזאת ברמה הפורמאלית – למנות מנכ"ל, להתחיל לגבש הנהלה – לפני כבר כשנה.

אודי אדירי: הבנו שאנחנו נצטרך לבוא כאן להארכה נוספת.

אודי אדירי: ההארכה הנוספת הזאת, אגיד כך: מה שהחברה צריכה לעשות עכשיו זה לקלוט אליה כ-250 עובדים מחברת החשמל.

אודי אדירי: שתי יחידות גדולות מאוד.

אודי אדירי: אחת זה כל התכנון ארוך הטווח והשנייה זה אנשי ההפעלה שיושבים ומפעילים תחנות כוח, מחליטים איזה תחנה עובדת.

אודי אדירי: אנשי ניהול המערכת.

אודי אדירי: המהלך הזה מורכב מאוד ויש בו הרבה מאוד היבטים.

אודי אדירי: אני בהחלט יכול להגיד שהם לא עמדו בזמנים מכל מיני סיבות.

אודי אדירי: בלי לספר שגם לקורונה יש השפעה משמעותית.

יעקב מרגי: חברת הניהול, זו חברה שלא תהיה בבעלות חברת החשמל?

אודי אדירי: החברה הזאת היא 100% בעלות ממשלתית.

אודי אדירי: זו חברה שאנחנו חושבים שאסור שהיא תהיה פרטית.

אודי אדירי: היא מחזיקה את הלב.

אודי אדירי: אבל הרעיון ברפורמה הוא שהיא מופרדת מחברת החשמל, ולמה?

אודי אדירי: כי בסופו של דבר אנחנו רוצים שמי שמנהל את המערכת מלמעלה, יראה את האינטרס הממשלתי-הציבורי ולא יונע מאינטרסים של חברת החשמל.

אודי אדירי: ככה זה מאפשר גם תחרות, יש הרבה מאוד שחקנים פרטיים היום בשוק, אנחנו רוצים שהם ירגישו בטוחים.

אודי אדירי: הרעיון השני זה גם למקד את תשומת הלב - - -

יעקב מרגי: יש הרבה תחרות בייצור בלבד.

אודי אדירי: נכון.

אודי אדירי: לא רציתי להכביר בדברים - - -

יעקב מרגי: צריך לדייק.

אודי אדירי: הבסיס של הרפורמה זה שמה שיכול להיות בו תחרות – תהיה בו תחרות.

אודי אדירי: זה קודם כל הייצור, ושתיים זה האספקה – שיבוא יום שתוכל להגיד ממי אתה רוצה לקנות את החשמל שלך בבית.

אודי אדירי: בייצור התחרות כבר מתקדמת מאוד, יש יצרנים פרטיים שמחזיקים כבר למעלה מ-30%, עם מכירת התחנות זה עולה ועולה.

אודי אדירי: חברת החשמל ברפורמה מוכרת חצי מיכולת הייצור שלה בגז טבעי.

אודי אדירי: וגז טבעי זה מסוף העתיד.

אודי אדירי: תוסיף לזה את כל מה שכבר קיים בשוק הפרטי, ותגיע לזה שייצור החשמל הפרטי בישראל ביחד עם המתחדשות – יואב, ראש רשות החשמל, יוכל לדייק יותר – על פני זמן יגיע ל-70%, ול-80%.

אודי אדירי: הייצור יהיה פרטי.

אודי אדירי: עם מה חברת החשמל נשארת?

אודי אדירי: חברת החשמל נשארת – ההולכה והחלוקה.

אודי אדירי: בסוף בחוטים אי אפשר לעשות תחרות.

אודי אדירי: ואני חושב אדוני היושב-ראש, שמשוק אחר שאתה מטפל בו אנחנו גם למדים שכשיש מונופול פרטי ששם תשתית זה לא תמיד עובד כל כך טוב.

אודי אדירי: אני דווקא שמח מאוד גם כאיש אוצר, עם כל האידיאולוגיות, שבסוף ההולכה והחלוקה זה מונופול ממשלתי אחד שחברת החשמל מנהלת אותו.

אודי אדירי: שם היא תתמקד, שם היא תעשה, שם היא תצליח.

אודי אדירי: ניהול המערכת, יישאר גם הוא ממשלתי, אבל בעצם הוא בחברה נפרדת שאין לה כאילו אינטרס.

אודי אדירי: היא אמורה להיות שקופה, גם לחברת חשמל - - -

יעקב מרגי: לכאורה אין לה אינטרס.

אודי אדירי: אין לה את האינטרס שלה, כל אחד מפתח אינטרסים.

יעקב מרגי: יכול להיות מצב ש - - -

אודי אדירי: היא תפתח את שלה עם השנים.

 << אורח >> יואב קצבוי: אין לה אינטרסים במקטעים אחרים במשק החשמל, זה בטוח.

אודי אדירי: כן, כן.

אודי אדירי: היא אמורה להיות במידה רבה, אם יואב הוא יו"ר רשות החשמל - - -

יעקב מרגי: רציתי רק להבהיר שאני לא מקבל את הדברים כאבסולוטיים.

 << אורח >> יואב קצבוי: זה ברור.

 << אורח >> יואב קצבוי: לא תמיד הממשלה והחברה תהיה באותו עין.

 << אורח >> יואב קצבוי: אבל - - -

אודי אדירי: אבל היא - - -

יעקב מרגי: אבל איך אמרת – מתחום אחר שאני עוסק, בתחום אחר שאנחנו רואים, ברשות שוק ההון, היכן שהייתה דורית סלינגר.

יעקב מרגי: לכאורה, אנחנו מבקשים ממנה לפעמים סעד כאזרחים, אבל היא בניגוד, אפילו בניגוד עניינים לאזרח.

יעקב מרגי: ברגע שכל שוק ההון הפך להיות הציר המרכזי – אם פעם זה היה הבנקים, היום זה לא הבנקים לבד, היום הבנקים הולכים וקטנים בקטע הפיננסי, היום הם שחקנים מרכזיים.

יעקב מרגי: היא ברשות הפיקוח על שוק ההון, אינטרס היציבות של שוק ההון חשוב כערך עליון לפני – גם לי הוא חשוב – אבל באינטרסים המסחריים, ביני ובין היציבות של השוק - - -

אודי אדירי: אבל אין ברירה, מישהו צריך לאזן.

יעקב מרגי: בסוף, בסוף, גם חברת ניהול הזו – אבל איך שלא יהיה, זה יותר טוב מאשר מה שיש.

אודי אדירי: זה יותר טוב, וזה לא רק האינטרסים, זה גם האינטרסים, אבל זה גם שתהיה חברה שבסוף זה התפקיד שלה בחיים.

אודי אדירי: זה מספיק חשוב.

אודי אדירי: ניהול משק החשמל הוא מספיק מורכב כדי שתהיה חברה שבזה היא תתעסק.

אודי אדירי: וכמובן הרוב הגדול של העובדים עוברים לחברת החשמל.

אודי אדירי: היינו צריכים לעמוד בזה, דחינו את זה, הייתה סמכות של השר לדחות את זה פעמיים.

אודי אדירי: היום הגענו לוועדה כי דחייה נוספת היא בסמכות הוועדה.

אודי אדירי: נגיד מה עשינו: כמו שאמרתי, הקמנו את החברה כבר לפני למעלה משנה.

אודי אדירי: לנו חשוב מאוד אדוני היושב-ראש, חשוב מאוד לבוא לדיון היום אצלך למועד הזה כשהחברה יצאה לדרך באמת.

אודי אדירי: ולכן גם משכנו והיו פה לחצים, הפעלנו בחודשיים האחרונים מכבש לחצים מאוד גדול על החברה.

אודי אדירי: הייתה פה עבודה מאוד קשה גם של חברת חשמל, גם של החברה, בעיקר של רשות החשמל – נמצא פה ממלא מקום היו"ר יואב והיועצת המשפטית חרות – עשו פה עבודה אינטנסיבית מאוד.

אודי אדירי: אבל אמרנו לחברה: כדאי מאוד ונכון מאוד שעד ה-3 בדצמבר את יוצאת לדרך עם הפעילות המהותית שלך.

אודי אדירי: והבוקר, בצוהריים למעשה, השר חתם על תיקון הרישיון כך שהחל מהיום מה שאנחנו מבקשים לדחות זה רק, מה שנקרא: פעילות ניהול המערכת הינ"מ, ואת כל פעילות התפ"ט, פעילות התכנון ארוך הטווח, שזה בערך חצי מהפעילות.

אודי אדירי: היא כבר יצאה לדרך.

יעקב מרגי: אתם מבקשים דחייה בחצי שנה.

אודי אדירי: אגיד עוד משהו היושב-ראש:

אודי אדירי: באנו לדחות בחצי שנה, אנחנו מפעילים כל לחץ על החברה לסיים את זה מהר.

אודי אדירי: ההערכה שלנו – ואני אומר את זה לצערי – היא שנגיע כאן יכול להיות לדחייה קצרה נוספת.

יעקב מרגי: אתה צריך לבוא לפה כדי לקבל את זה, כדי לקבל את ההארכה היום, אתה צריך לומר לי שאתה בא אלי לדווח לי ב-3 ביוני 2021, שחברת הניהול קמה ועובדת.

יעקב מרגי: יכול להיות שהיא תצטרך תוך כדי סינכרונים קטנים, אבל עוד דחייה זו אמירה לא אחראית.

אודי אדירי: תראה, לא, אני - - -

יעקב מרגי: חשבתי שזה מה שאתה הולך לומר.

יעקב מרגי: רצינו לבוא היום לומר לך – לכן הקמנו את זה וזוהי הדחייה האחרונה, ולכן הקמנו את זה.

יעקב מרגי: הקמנו את זה מקרטע, חצי, אבל הקמה זו אמירה.

יעקב מרגי: בוא, אם השר לא היה חותם לא הייתם מקימים את זה?

יעקב מרגי: יכול להיות שלא הייתי נותן את זה.

אודי אדירי: אנחנו מאוד לוחצים אותם.

אודי אדירי: הם כרגע מדברים על אוגוסט, אנחנו עושים מאמץ מאוד גדול.

אודי אדירי: להתחייב אני לא יודע, אבל אני העברתי את המסר, אנחנו נעשה כל מאמץ בעניין הזה.

אודי אדירי: זה בעיקר שאלות של מערכות מידע ומחשוב ונעשה כל מאמץ והמסר ברור.

יעקב מרגי: אמרתי: קשיים אובייקטיבים – אנחנו פה.

יעקב מרגי: קשיים לא אובייקטיבים – אנחנו לא בשבילם.

יעקב מרגי: לכן אני אומר: קודם כל שתדעו שזו הארכה אחרונה.

יעקב מרגי: זו הארכה אחרונה ואתם תצטרכו להתאמץ, להתאמץ ולשכנע את הוועדה אם לקבל הארכה נוספת.

יעקב מרגי: אפשר להקים, אפשר לעשות הכול.

יעקב מרגי: תבוא, תגיד לי, תשמע – אף אחד לא יעמוד עם זכוכית מגדלת ויבדוק איך היא מתפקדת.

יעקב מרגי: יכול להיות שתעשו איזה הסכם מעבר איך זה עובד, אבל זה שהיא צריכה לקום במלואה?

יעקב מרגי: היא צריכה לקום במלואה.

יעקב מרגי: - - - אחר כך חודש, חודשיים של איזה הרצה משותפת.

יעקב מרגי: שתהיה על הפרקטיקה ההרצה המשותפת.

יעקב מרגי: דמי רצינות מה שנקרא.

אודי אדירי: אני מבין את המסר.

אודי אדירי: לבסוף היושב-ראש, יש הבדל גם בין חברה פועלת לבין זה שבאופן רשמי וסופי, מה שנקרא, חברת החשמל יכולה להגיד ברוך שפטרני מעולו של זה.

אודי אדירי: כדי שחברת החשמל תוכל להגיד את זה, אנחנו צריכים לדעת שהעסק שם תפור וגמור.

אודי אדירי: הבנתי את המסר ואני מעריך גם שנהיה במקום הזה עד יוני שהחברה תהיה במקום מאוד מתקדם.

יעקב מרגי: גם אני העברתי את המסר.

יעקב מרגי: אתה רוצה להוסיף לפני שהיא תקריא את הצו?

 << אורח >> יואב קצבוי: לא.

 << אורח >> יואב קצבוי: המסר ברור, אין ספק שאנחנו צריכים ללחוץ עליהם שהם צריכים לעמוד בזמנים ולהקים את החברה.

 << אורח >> יואב קצבוי: אני רוצה רק להגיד שהתפקוד של החברה ובעיקר של ינ"מ זה תפקוד קריטי.

 << אורח >> יואב קצבוי: כלומר, אי אפשר להקים את החברה בצורה מקרטעת.

 << אורח >> יואב קצבוי: אני לא אגיד שאנחנו מקימים עכשיו חברה מקרטעת.

 << אורח >> יואב קצבוי: פשוט מקימים רגל אחת, אנחנו מקימים אותה בצורה ראויה.

יעקב מרגי: אפשר לעשות מצב ביניים, שזה לא פוגע בתפקוד.

 << אורח >> יואב קצבוי: זאת המטרה.

 << אורח >> יואב קצבוי: בראש ובראשונה המטרה שלנו זה טובת משק החשמל, ושמשק החשמל יתפקד בצורה טובה.

 << אורח >> יואב קצבוי: זאת המטרה הראשונה, אחר כך אנחנו כמובן רוצים לממש את הרפורמה לפי לוחות הזמנים המדוברים.

 << אורח >> יואב קצבוי: אנחנו לא רוצים שתהיה עוד דחייה.

יעקב מרגי: יש מישהו שרוצה להתייחס או אחרי ההקראה של הצו?

סמי תורג'מן: אני, סמי תורג'מן, יושב-ראש הדירקטוריון.

יעקב מרגי: בבקשה.

סמי תורג'מן: חשוב להגיד שהחברה מתחילה לפעול היום.

סמי תורג'מן: אנחנו לא מחכים ליוני, החברה מתחילה את הפעילות שלה כבר מהיום, אחרי שקלטנו את יחידת התכנון, את תפ"ט של חברת החשמל.

סמי תורג'מן: כ-110 עובדים שמתחילים על כל ההיבטים של התכנון, החל מהיום, בהתאם לצו שהשר אישר, שרשות החשמל אישרו, ועל זה אנחנו פועלים.

סמי תורג'מן: הדירוג הנוסף, שזה לקלוט את יחידת ניהול המערכת, הוא בעצם בנוי בעיקר על כל מה שקשור ביכולת שלנו במערכות מחשוב, ביכולת שלנו ביכולות תקשורת.

סמי תורג'מן: המגבלות שקיימות בתקופת הקורונה הם כאלה שהדברים חייבים להתבצע בצורה בטוחה והדרגתית, כי מדובר פה על אתר שהוא אסטרטגי לניהול משק החשמל במדינת ישראל.

סמי תורג'מן: לכן לצד קשיים אחרים שהיו לנו, הקושי העיקרי שעומד לפתחנו זה מגבלות של קורונה, ופיזיקה של החיים: של להתקין Data Centers , של להתקין תוכנות, של להתקין מאגרי מידע – זה עניין של פיזיקה.

סמי תורג'מן: אנחנו עושים את כל המאמצים להתכנס עד לחודש יוני 2021.

סמי תורג'מן: אבל צריך להבין שיש כאן מגבלות שהן בכלל לא פשוטות, ולא נרצה לעשות שום דבר שמסכן את השרידות ואת האמינות של מערכת החשמל.

יעקב מרגי: גם אנחנו לא.

סמי תורג'מן: בדיוק.

סמי תורג'מן: לכן אנחנו מאיצים ככול שניתן, אנחנו מתחילים לפעול עם יחידת התכנון, ומוקדם ככול האפשר.

סמי תורג'מן: וברורה לנו הדירקטיבה, גם של הוועדה וגם של שר האנרגיה ורשות החשמל, ונעשה הכול כדי לקצר את זה, אבל צריך להבין שיש כאן מגבלות שחלקן לא בשליטתנו.

יעקב מרגי: כפי שאמרתי קודם, על בעיות אובייקטיביות שלא ניתן היה למנוע אותן או לצפות אותן – אנחנו כאן בשבילכם.

יעקב מרגי: בעיות אחרות, לא ניתן כתף.

סמי תורג'מן: ברור לגמרי.

יורם כהן: אני רוצה להשלים משפט, יורם כהן, מנכ"ל החברה.

יעקב מרגי: התפרצת, אבל בבקשה אדוני.

יורם כהן: סליחה.

יורם כהן: כמו שאמר סמי, מעבר למערכות המידע, שזה בעצם השלב הבא שאנחנו פועלים להשלים אותו.

יורם כהן: כל מה שקשור בכוח אדם, בעובדים – חתמנו אתמול הסכם קיבוצי, אנחנו עם וועדי העובדים מסודרים מבחינת תנאי העסקה שלהם וקבלתם.

יורם כהן: יש כבר משרדים מוכנים שמחכים לפעימה השנייה של העובדים.

יורם כהן: כל התהליכים האחרים של החברה – ברמת רישיון, אמות מידה, הסכמים – למעשה מסוכמים וסגורים.

יורם כהן: כך שברגע שנסיים – באמת פרויקט אדיר של מערכות מידע, שהמשמעות שלו גם העברת דאטא של עשרות שנים שהצטברו.

יורם כהן: העברה של מאות תוכנות, מאות רישיונות מחברת החשמל לחברת מנהל המערכת.

יורם כהן: מבחינת התשתיות האחרות שלנו, אנחנו כבר מוכנים, רוב המשימות שעמדו בפנינו בשנה האחרונה ביצענו אותן ועמדנו בהן.

יורם כהן: ולמעשה ברגע שנשלים את פרויקט – שלושה Data Centers שאנחנו מקימים מאפס.

יורם כהן: ברמת אבטחת מידע מאוד גבוהה, הפרויקט הזה הוא פרויקט אדיר ממדים.

יורם כהן: ברגע שנסיים אותו, אנחנו כמובן נקלוט באופן מידי את העובדים.

יורם כהן: כמו שאמרתי – אתמול חתמנו על הסכם קיבוצי והנושא הזה כבר סכום, סגור ומוסכם.

יעקב מרגי: תודה.

יעקב מרגי: התייחסויות נוספות?

יעקב מרגי: אם אין – נקריא את הצו.

יעקב מרגי: היועצת המשפטית של הוועדה רוצה לומר דבר מה.

נעמה דניאל: תודה.

נעמה דניאל: לפי הרפורמה במשק החשמל למעשה נקבע שהרישיונות של חברת החשמל, בין השאר לניהול המערכת, יעמדו בתוקפם עד שיינתן רישיון לניהול המערכת לחברת ניהול המערכת.

נעמה דניאל: לאחר שרישיון כזה כבר ניתן כפי ששמענו כאן וכפי שגם נכתב במסמכי ההכנה, אני מבקשת שתסבירו לוועדה איך שתי הדברים האלה מתיישבים, שמצד אחד ניתן רישיון ומהצד השני הרישיון של חברת החשמל ממשיך להיות בתוקף?

חרות חסיד: אוקיי, ברשותכם אסביר, חרות היועצת המשפטית של רשות החשמל, קבלת הרישיון החלקי לא מאיינת מכיוון שנתנו רק לחלק מהפעילות.

חרות חסיד: כמו שאודי הסביר, יש פעילות של תכנון ארוך טווח ויש פעילות של ניהול מערכת.

חרות חסיד: כרגע נתנו את הרישיון רק לחלק מהפעילות, לפעילות של מה שנקרא תפ"ט: תכנון ארוך טווח.

חרות חסיד: בהקשר הזה, סעיף 60א לחוק משק החשמל, תשנ"ו-1996, קובע כי רישיון ההיערכות של חברת החשמל שמכוחו היא מבצעת את הפעילות של הולכה, חלוקה וניהול מערכת, הוא יהיה בתוקף כל עוד לא ניתן רישיון לאותה פעילות.

חרות חסיד: ואם ניתן רישיון לפעילות או לחלק ממנה, זה יגרע מהרישיון האחוד.

חרות חסיד: זאת אומרת שהפעילות של תפ"ט נגרעת מהרישיון האחוד, אבל אנחנו עדיין צריכים להאריך את הרישיון האחוד לצורך פעילות ניהול המערכת.

חרות חסיד: לכן יש חובה לגשת לוועדה, זה גם להבנתנו הייתה גם כוונת המחוקק ולכן זה מתיישב וזה בסדר.

יעקב מרגי: אוקיי.

יעקב מרגי: נקריא את הצו.

חרות חסיד: רועי יקריא את הצו.

עידית חנוכה: תציג את עצמך בבקשה.

רועי גולדשטיין: רועי גולדשטיין, מהייעוץ המשפטי במשרד האנרגיה.

יעקב מרגי: אני רואה שהכנתם מראש את האופציה לבקשה נוספת.

רועי גולדשטיין: כן.

רועי גולדשטיין: לעניין האחרון, המינוח האחרון שמצוין בסעיף 1(1), הכוונה כאן למהלך המדורג כפי שהוסבר על ידי חרות.

רועי גולדשטיין: וכמובן הדבר לא מונע פניות נוספות ככל שתידרשנה בהקשר שצוין קודם לכן.

יעקב מרגי: והכל תלוי ברצונו של פקיד האשראי.

יעקב מרגי: נגמר האשראי – לא מאשר אשראי.

יעקב מרגי: אל תבנו על זה, כל מי שעוסק בזה, שלא יבנה על זה.

יעקב מרגי: אנחנו ידידותיים ורוצים, אבל גם רוצים שזה יתקדם.

יעקב מרגי: יש עוד כמה אבני דרך ברפורמה הזו.

אודי אדירי: כן.

יעקב מרגי: אנחנו רוצים להאיץ את זה.

נעמה דניאל: הערת נוסח קטנה: בלו"ז הצפוף שהצו נקבע לדיון, לא הספקנו לסגור את זה ביננו קודם, אני רוצה להעיר שלדעתי בפסקה 2 עדיף להשאיר את הנוסח שהצו קובע היום.

נעמה דניאל: כלומר, שהמועד האחרון כפי שהוצע ידחה כך שיהיה לא יאוחר מיום כ"ג בסיוון התשפ"א, 3 ביוני 2021.

נעמה דניאל: כלומר לתקן רק את המועד ולא את הנוסח של הצו, אחרת זה נשמע כאילו זה באמת יהיה המועד האחרון ולא יתבקשו הארכות נוספות.

נעמה דניאל: ככה גם נשמר הקשר עם נוסח החוק שממנו זה מציע.

רועי גולדשטיין: התיקון מקובל.

אפרת נחלון: נעמה, אשמח אם תבהירי, פסקה 1 נשארת ללא שינוי?

יעקב מרגי: מי הדוברת?

אפרת נחלון: אפרת נחלון, מהלשכה המשפטית במשרד האוצר.

יעקב מרגי: בבקשה.

נעמה דניאל: ההערה שלי היא לגבי פסקה מספר 2.

נעמה דניאל: פסקה מספר 1 אין לי הערות לגביה כפי שהיא הוסברה על ידי נציג משרד האנרגיה.

אפרת נחלון: - - - תודה.

יעקב מרגי: אוקיי.

יעקב מרגי: אנחנו נצביע על הצו.

יעקב מרגי: מי בעד אישור הצו?

יעקב מרגי: אושר פה אחד.

יעקב מרגי: הצו אושר.

יעקב מרגי: אני מברך את החברה בברכת הדרך.

יעקב מרגי: אני מקווה שתהיה דרך צלחה בעזרתנו.

יעקב מרגי: כל טוב.

רועי גולדשטיין: תודה רבה.

חרות חסיד: תודה רבה.